રિઝર્વ બેન્ક ઓફ ઇન્ડિયાએ એનબીએફસી ઉપર વધુ નિયંત્રણ લાદતા પગલાં ભરતા નાણાપ્રવાહિતાને અસર થવાની દહેશતને પગલે શેરોમાં દશેરાની રજા પછી ખુલેલા શેરબજારમાં વેચવાલી આગળ વધી હતી. ક્રૂડના ભાવ નીચે આવતા રૂપિયો સુધરવા છતાં તેની કોઈ અસર જોવાઈ નહોતી. આ ઉપરાંત એશિયન શેરબજારમાં પણ વેચવાલી થાળે પડવા છતાં તેને સ્થાનિક શેરબજારે નજરઅંદાજ કર્યું હતું. રિલાયન્સનો ગ્રોસ રિફાઇનિંગ માર્જીન ધારણા કરતાં નીચું રહેવાની સાથે નફો પણ નીચો રહેતાં તેની અવળી અસર શેરના ભાવ પર જોવાઈ હતી જેમાં એક તબક્કે શેરનો ભાવ નીચામાં રૂ.1,075 સુધી ગબડ્યો હતો. આ ઉપરાંત આઇટી શેરોમાં એક વિદેશી બ્રોકરેજ હાઉસની રૂ.200 કરોડનું બાસ્કેટ સેલિંગ રહેતાં કંપનીઓના પરિણામ મજબૂત રહેવા છતાં આ સેગમેન્ટના મોટા ભાગના શેરો ઘટ્યા હતા. સપ્તાહના પ્રારંભના બે દિવસમાં સુધારો રહ્યા બાદ બજાર ફરી ઘટીને રહેતાં સાપ્તાહિક ધોરણે ઘટ્યું હતું.